SKRIFTLIG FORESPØRGSEL E-0507/02

af Bartho Pronk (PPE-DE) til Kommissionen

(22. februar 2002)

Om: Rapport fra den nederlandske Revisionsret om ESF3-bevillinger til ministerier i perioden 1994-1999

Den 7. februar 2002 offentliggjorde den nederlandske Revisionsret en rapport om ESF3-bevillinger til ministerier 1994-1999. Revisionsretten har undersøgt, hvilke kontrolresultater der var til rådighed om projekter til hvilke der i perioden 1994-1999 var ydet bevillinger over det nederlandske Undervisnings-, Sundheds-, Justits- og Landbrugsministerium. Revisionsretten har konkluderet, at der har været projekter med mangler i alle de berørte ministerier. Der er her tale om mangelfuld dokumentation for deltagerantal, tidsforbrug og projektafvikling samt opførelse af ikke-støtteberettigede omkostninger.

1. Er Kommissionen bekendt med denne rapport af 7. februar 2002 fra den nederlandske Revisionsret?

2. Er Kommissionen ikke enig i, at denne rapport indeholder relevante nye oplysninger, der kan påvirke den endelige ESF-afregning for perioderne 1994-1996 og 1996-1998?

3. Har Kommissionen været bekendt med Undervisnings-, Justits-, Sundheds- og Landbrugsministeriets rolle i ESF-dossieret og med de af den nederlandske Revisionsret konstaterede mangler, som f.eks. mangelfuld dokumentation for deltagerantal, tidsforbrug og projektafvikling samt opførelse af ikke-støtteberettigede omkostninger?

4. En række af de berørte ministerier gennemfører desuden projekter inden for rammerne af EFRU (Den Europæiske Fond for Regionaludvikling), EUGFL- (Den europæiske Udviklings- og Garantifond for Landbruget) og FIUF (Det finansielle instrument til udvikling af fiskeriet)? Har Kommissionen undersøgt, om de mangler, der er konstateret i forbindelse med ESF, også gør sig gældende i forbindelse med disse øvrige fonde, og hvad var resultatet i bekræftende fald?

Svar afgivet på Kommissionens vegne af Anna Diamantopoulou

(17. maj 2002)

1. Kommissionen blev gennem medierne gjort opmærksom på rapporten og har læst den udgave, som er offentliggjort på den nederlandske revisionsrets internetsted.

2. Der gives i rapporten oplysninger, som kan få indflydelse på den endelige opgørelse over Den Europæiske Socialfonds (ESF) udgifter i perioden 1994-1999 og den finansielle afregning. Kommissionen vil undersøge sagen i samarbejde med de nederlandske myndigheder.

3. Undervisnings-, justits-, sundheds- og landbrugsministerierne har modtaget ESF-støtte til finansiering af projekter. Kommissionen var ikke bekendt med, at der var visse uregelmæssigheder i de pågældende ministeriers forvaltning af ESF-projekterne. De nederlandske myndigheder er i gang med omfattende kontroller af ESF-finansierede projekter, herunder projekter som de nævnte ministerier har gennemført. Disse kontroller vil ganske afgjort afsløre alle eventuelle uregelmæssigheder.

4. I den ovennævnte periode samfinansierede Den Europæiske Fond for Regionaludvikling (EFRU) en række nederlandske programmer i henhold til mål 1, 2 og 5b og en række EF-initiativprogrammer, bl.a. Urban og Interreg. De blev forvaltet af lokale myndigheder, gerne provinser eller grupper af provinser, og ikke af de af det ærede medlem nævnte ministerier, som tilfældet var med ESF-projekterne.

I den nævnte periode har forvaltnings- og kontrolsystemerne og de organisationer, der har forvaltet projekterne, været forskellige alt efter hvilken strukturfond der var tale om, og risicienes omfang burde derfor være forskellige. Hidtil har de kontroller og revisioner, som Kommissionen har gennemført vedrørende samfinansierede EFRU-projekter, ikke vist uregelmæssigheder af den art, som det ærede medlem omtaler, og som den nederlandske revisionsret har påvist.

Generaldirektoratet for regionalpolitik (GD REGIO) har til hensigt at tage stikprøver af de programmer, der er gennemført i ovennævnte periode, og udføre en afsluttende revision, hvor risikoen for denne type svigt skulle kunne afdækkes.

De projekter, der finansieres gennem Udviklingssektionen i Den Europæiske Udviklings- og Garantifond for Landbruget (EUGFL) og det finansielle instrument til udvikling af fiskeriet (FIUF), er også ret forskellige fra de projekter, der finansieres gennem ESF, og Kommissionen har hidtil ikke konstateret de samme problemer med EUGFL- og FIUF-projekter som med ESF-projekter. Kommissionen udfører regelmæssige kontroller på stedet i medlemsstaterne, og for begge programmer er der i 2002 planlagt kontrolbesøg i Nederlandene. Desuden vil Kommissionen under afslutningen af de relevante programmer for 1994-1999 omhyggeligt undersøge opfølgningen på de konstaterede fejl og mangler, herunder også de relevante resultater af den nederlandske revisionsrets undersøgelser.